Cantata BWV 83
ERFREUTE ZEIT IM NEUEN BUNDE
Festo Purificationis Mariae (La Candelera, 2 de febrer)
Estrenada: 2 de febrer de 1724
Text: Anònim, amb fragments de l'himne Nunc Dimitis de l'Ev. de St. Lluc i la seva versió en alemany, de Martí Luter
1. ÀRIA (Alt)
Temps joiós de la nova Aliança
En què nostra fe, amb Jesús ens sosté:
Al darrer moment, amb quina alegrança
Tindrem prest un lloc de repòs al carner!
***
2. ÀRIA - Coral & Recitatiu (Baix)
Ara, Senyor, deixeu anar vostre servent en pau,
 segons la vostra paraula.
El que per nosaltres, els homes, ens sembla terrible,
És la nostra entrada a la Vida.
Això és, la mort;
La fi d’aquest temps de torbació,
Una fermança que el senyor ens ha donat,
Com a signe del seu voler amorós,
Per portar-nos a la pau 
Un cop enllestit el darrer combat.
De moment, el Senyor,
És consol pels nostres ulls, bàlsam pels nostres cors.
No és sinó un miracle que el meu cor 
Hagi deixat de patir per la mort?  
Que així de content ho pugui manifestar: 
Perquè els meus ulls han vist la seva Salvació, 
que has disposat davant la faç de tots els pobles. 
***
3. ÀRIA (Tenor)
Corre, cor, sadolla’t de joia
Ves i entra al Tron del perdó!
Del consol, hauràs l’abraçada,
La mercè de la  compassió
Sí, quan en els moments d’ànsia
Resis amb l’esperit ferm i animós.
***
4. RECITATIU (Alt)
Sí, tot i que la teva fe encara copsa molt de foscor,
El teu Salvador pot esboirar
Les ombres de la dubtança;
Sí, quan la negra nit del son etern
Faci espantós aquell darrer moment
De segur que sentiràs venir,
De bracet amb la mort,
La seva llum esplendent.
***
5. CORAL
Aquesta és la benaurada llum salvadora
De tots els gentils
Per a il·luminar a aquells que t’ignoren
I donar-los delit.
Ell és pel teu poble, Israel,
Glòria, honor, alegria i Cel.
Traduïda per Antoni Sàbat i Aguilera.
CataBach.com
La pàgina en català de JS Bach